L 258/10
LV
Eiropas Savienības Oficiālais Vēstnesis
5.10.2022.
42.
norāda, ka pašlaik nevienā no Parlamenta ēkām Strasbūrā nav fotoelementu paneļu, jo uzsvars ir likts uz efektīvākiem enerģijas taupīšanas veidiem, t. i., jaunu ļoti efektīvu siltumsūkņu uzstādīšanu; norāda, ka priekšizpētes, kas kalpoja par pamatu lēmumam neuzstādīt saules enerģijas paneļus uz jumtiem Strasbūrā, tika veiktas 2011. gadā, un atkārtoti norāda, ka saules enerģijas paneļu cenas kopš 2010. gada ir samazinājušās par vairāk nekā 80 %; aicina Prezidiju izvērtēt fotoelementu paneļu uzstādīšanu līdz 2023. gadam, ņemot vērā tehnisko iespējamību un izmaksu lietderību;
43.
atzinīgi vērtē siltumsūkņu un koģenerācijas uzstādīšanu ēkās Strasbūrā un Briselē, lai ražotu atjaunīgo elektroenerģiju un siltumenerģiju; turklāt atzinīgi vērtē to, ka jaunā Adenauer ēka Luksemburgā tika būvēta, izmantojot vismodernākos videi draudzīgos paņēmienus, kas ir pieejami, tostarp ģeotermālo un saules enerģiju un pilnīgu dienasgaismas izmantošanu; aicina Parlamentu vēl vairāk palielināt atjaunīgās enerģijas īpatsvaru savā energoresursu struktūrā un jo īpaši enerģijas ražošanā un pēc iespējas drīzāk pakāpeniski pārtraukt fosilā kurināmā izmantošanu; aicina Parlamentu publicēt visu Parlamenta ēku energosertifikātus;
44.
atgādina, ka efektīvi apgaismojuma risinājumi ir būtisks ēku ilgtspējas faktors; atzinīgi vērtē to, ka tiek izvērtēta esošā apgaismojuma aizstāšana ar zema enerģijas patēriņa LED gaismām Parlamenta ēkās, kad vien tas ir iespējams un praktiski īstenojams; pauž nožēlu par to, ka ne visi biroji Parlamenta trīs darba vietās ir aprīkoti ar kustības detektoriem un ka šķiet, ka kustības detektori vairākos birojos Spinelli ēkā nedarbojas; aicina Parlamentu nodrošināt, ka energopatēriņa samazināšanas nolūkā tiek uzstādīti pilnībā funkcionējoši kustības detektori, kad vien tas ir praktiski īstenojams;
45.
atzinīgi vērtē to, ka 2020. gada septembrī pabeigtais Wayenberg bērnudārza paplašinājums ir Parlamenta pirmā pasīvā ēka; aicina Prezidiju 2022. gadā sākt tehniskos pētījumus, lai apzinātu papildu iespējas vēl vairāk samazināt enerģijas patēriņu un palielināt atjaunīgās enerģijas ražošanu, un veikt tos pēc iespējas drīzāk;
46.
atgādina, ka gandrīz divas trešdaļas no Parlamenta oglekļa pēdas rada cilvēku transports; prasa apsvērt brīvprātīga tāldarba paplašināšanu, attiecīgā gadījumā paredzot tam vairāk dienu un iekļaujot tajā vairāk funkciju, kā arī izvirzot nosacījumu, ka tas nedrīkst traucēt parlamentāro darbu; paturot prātā fiziskās klātbūtnes nozīmi, atgādina, ka Parlaments ir izveidojis darba grupas par Parlamenta turpmāko darbu; aicina Parlamentu ņemt vērā fokusgrupu secinājumus; aicina attiecīgos gadījumos darba braucienos priekšroku dot mazoglekļa transporta veidiem;
47.
atzinīgi vērtē pakāpenisku pāreju uz bezemisiju transportlīdzekļiem Parlamenta autoparkā; prasa, lai vēlākais līdz 2024. gadam dienesta autoparks būtu pilnībā elektrisks;
48.
prasa pienācīgi palielināt elektrotransportlīdzekļu uzlādes punktu skaitu atbilstoši pašreizējam un tuvākajā laikā gaidāmajam pieprasījumam; prasa izveidot papildu velosipēdu stāvvietas; prasa izveidot atbilstošas kravas velosipēdu stāvvietas, lai nodrošinātu parasto velosipēdu stāvvietu pieejamību šādu velosipēdu lietotājiem;
49.
norāda, ka laikposmā no 2018. līdz 2020. gadam Parlamenta pārtikas atkritumu daudzums bija 0,055–0,068 kg uz vienu maltīti; atzinīgi vērtē Parlamenta centienus samazināt pārtikas izšķērdēšanu, savācot un piegādājot pārpalikušo pārtiku “priekšplāna” organizācijām, kas to piegādā grūtībās nonākušiem cilvēkiem; aicina Parlamentu turpināt pētīt veidus, kā vēl vairāk samazināt pārtikas izšķērdēšanu;
50.
atzinīgi vērtē plašākas un ilgtspējīgākas pārtikas izvēles ieviešanu, tostarp plašāka veģetāru un vegānisku produktu klāsta ieviešanu, Parlamenta ēdnīcās; ierosina palielināt veģetāru un vegānisku maltīšu daudzveidību Parlamenta ēdnīcās; turklāt prasa, lai katru dienu būtu pieejama vismaz viena svaiga glutēnu nesaturoša ēdienreize un lai informācija par alergēniem un uztura sastāvu tiktu sniegta uz blakus letēm redzami izvietotām pārtikas produktu kartītēm;